送李餘及第歸蜀
作者：姚合
朝代：唐

paragraphs: 蜀山高岧嶤，蜀客無平才。
日飲錦江水，文章盈其懷。
十年作貢賓，九年多邅迴。
春來登高科，升天得梯階。
手持冬集書，還家獻庭闈。
人生此爲榮，得如君者稀。
李白蜀道難，羞爲無成歸。
子今稱意行，所歷安覺危。
與子久相從，今朝忽乖離。
風飄海中船，會合難自期。
長安米價高，伊我常渴飢。
臨岐歌送子，無聲但陳詞。
義交外不親，利交內相違。
勉子慎其道，急若食與衣。
苦爇道路赤，行人念前馳。
一杯不可輕，遠別方自茲。